**TSEBIŠO KA GA MOLAOKAKANYWA WA PHETOGO YA KLAEMETE WA 2022**

1. **MAIKEMIŠETŠO A MOLAOKAKANYWA**

Maikemišetšo a Molaokakanywa wo ke go thala le go tsenya tirišong karabelo yeo e phethagetšego ya bosetšhaba ya phetogo ya klaemete, go balwa le magato a phokotšo ya bogale le phetogo ao a emelago kgathotema ye botse ya Ripabliki ka karabelong ya lefase ya phetogo ya klaemete.

1. **DINEPO TŠA MOLAOKAKANYWA**

Maikemišetšomagolo a Molaokakanywa wo ke go kgonagatša go hlangwa ga karabelo yeo e phethagetšego go phetogo ya klaemete gape le phetogo ye botse ya nako e telele yeo e nepilego ekonoming le setšhabeng sa go tupiša khapone e nnyane, le go šogana le merero yeo e amanago le wona.

1. **TSHEKATSHEKO YA TLHAMOMELAO** 
   1. **Karolwana 1**

Karolwana 1 e bolela ka tlhaloso ya mantšu, mareo le mebolelwana ye itšego tšeo di šomišitšwego ka Molaokakanyweng.

* 1. **Karolwana 2**

Karolwana 2 e hlalosa dinepo tša Molaokakanywa.

* 1. **Karolwana 3**

Karolwana 3 e hlalosa dikokwane tšeo di tlo hlahlago tlhathollo le phethagatšo ya Molao.

* 1. **Karolwana 4**

Karolwana 4 e bolela gore Molaokakanywa wo o šoma ka gare ga mellwane ya Ripabliki gape le gore o tlama ditho ka moka tša mmušo bjale ka ge go hlalositšwe ka go karolo 239 ya Molaotheo wa Ripabliki ya Afrika Borwa wa 1996 (“Molaotheo”). Karolwana ye e tšwela pele go bolela gore Molaodiphethiši wa Khomišene ya Mopresidente ya tša Klaemete o swanetše a fe Tona pego mabapi le mešomo ya yona le mokgwatšhomo wa yona le ditshenyagalelo tša ditšhelete mafelelong a kotara ye nngwe le ye nngwe. Go tlaleletša seo, Molaodiphethiši o swanetše a fe Tona ditatamente tša ditšhelete tša Khomišene ya Mopresidente ya tša Klaemete mmogo le pego ya tlhakišo ya mabapi le ditatamente tšeo ngwaga wo mongwe le wo mongwe, gomme Tona o swanetše a yo ala dipego le ditatamente tše bjalo pele ga Seboka sa Maloko a Palamente.

* 1. **Karolwana 5**

Karolwana 5 e tšea Molaokakanywa wo go ba Molao wo ikgethilego wa taolo ya tikologo, bjale ka ge go hlalositšwe ka Molaong wa Bosetšhaba wa Taolo ya Tikologo wa 1998 (Molao wa bo-107 wa 1998) (“NEMA”), gomme e nyaka gore Molaokakanywa wo o balwe, o hlathollwe o be o phethagatšwe ka tšhomišano le Molao woo.

* 1. **Karolwana 6**

Karolwana 6 e laola dithulano le melao ye mengwe. Moo e lego gore go ba le thulano magareng ga karolo ya Molao wo o letetšwego le melao ye mengwe yeo e amanago thwii le phetogo ya klaemete, gona go tla šoma karolo ya Molao wo o letetšwego.

* 1. **Karolwana 7**

Karolwana 7 e fa legoro le lengwe le le lengwe la mmušo maikarabelo a go itlama go kgokaganya le go sepelelantšha dipholisi, maano, melao, mananeo, diphetho le ditshepedišo tša tšeodiphetho tšeo di fapafapanego tša go amana le phetogo ya klaemete gore go tle go netefatšwe gore dikotsi tša ditlamorago tša phetogo ya klaemete le mathata a go amana le tšona di elwa hloko gomme ebile di phethagatša dikokwane le dinepo tšeo di ngwadilwego ka Molaong wo o letetšwego.

* 1. **Karolwana 8**

Karolwana 8 e nyaka gore diforamo tšeo di lego gona tša Ditonakgolo tša mebušokopano tšeo di hlomilwego go ya le ka Molao wa Tlhako ya Dikamano tša Mebušokopano wa 2005 (Molao wa bo-13 wa 2005) (‘‘IGRFA’’) di šome le bjalo ka Diforamo tša Diprofense mererong ya Phetogo ya Klaemete. Foramo ya Profense mererong ya Phetogo ya Klaemete e filwe maikarabelo a go kgokaganya magato a phetogo ya klaemete ka profenseng ya maleba gomme e romele pego go LekgotlaKgokaganyo la Mopresidente go ya le ka karolo 20*(a)* ya IGRFA.

* 1. **Karolwana 9**

Karolwana 9 e bolela ka diforamo tša selete tša tšhomišano ya mebušo, tšeo di hlomilwego go ya le ka IGRFA, gore di šome gape bjalo ka Diforamo tša Mebasepala go Phetogo ya Klaemete. Foramo ya Mebasepala go Phetogo ya Klaemete e filwe maatla a go kgokaganya magato a phetogo ya klaemete ka mmasepaleng wa maleba gomme e bege go Foramo ya maleba ya Profense go Phetogo ya Klaemete.

* 1. **Karolwana 10**

Karolwana 10 e bolela ka go hlongwa ga Khomišene ya Mopresidente ya tša Klaemete bakeng sa mmušo, mekgatlo ya bašomi, setšhaba, baetapele ba setšo, Mokgatlo wa Mebušo ya Selegae wa Afrika Borwa, le dikgwebo go eletša karabelo ya Ripabliki go phetogo ya klaemete. Khomišene ya Mopresidente ya tša Klaemete, yeo e bilego gona pele ga go thoma ga Molao wo o letetšwego, e tšwela pele e le gona, gomme dikhomišinare tšeo di lego gona di tla tšwela pele go šoma ka Khomišeneng ya Mopresidente ya tša Klaemete go fihlela nako ya bona ya go e šomela e fihla bofelong.

* 1. **Karolwana 11**

Karolwana 11 e bolela ka mešomo ya Khomišene ya Mopresidente ya tša Klaemete, yeo e akaretšago go fa maele go karabelo ya Ripabliki go phetogo ya klaemete go netefatša gore go phethagala pono ya karabelo yeo e phethagetšego ya phetogo ya klaemete mmogo le phetogo ye botse ya nako e telele go kgotlelelo ya klaemete le ekonomi le go ba le setšhaba seo se tupišago khapone ya tlase. Khomišene ya Mopresidente ya tša Klaemete e ka hlama dikomiti go thuša ka phethagatšong ya mešomo ya yona.

* 1. **Karolwana 12**

Karolwana 12 e bolela ka tshepedišo ya go thwalwa ga maloko a Khomišene ya Mopresidente ya tša Klaemete.

* 1. **Karolwana 12A**

Karolwana 12A e bolela ka go thwalwa ga Molaodiphethiši wa Khomišene ya Mopresidente ya tša Klaemete.

* 1. **Karolwana 12B**

Karolwana 12 B e bolela ka tshepedišo ya ditšhelete ka Khomišeneng ya Mopresidente ya tša Klaemete.

* 1. **Karolwana 13**

Karolwana 13 e bolela gore Khomišene ya Mopresidente ya tša Klaemete e swanetše e romele dipego, dinyakišišo, maanotshepetšo, ditigelo le tshedimošo ya go amana le tšona go Seboka sa Maloko a Palamente le go Ditona tša maleba.

* 1. **Karolwana 14**

Karolwana 14 e bolela ka go thwalwa gammogo le maikarabelo a bongwaledi bja Khomišene ya Mopresidente ya tša Klaemete.

* 1. **Karolwana 15**

Karolwana 15 e hlalosa gore MEC wo a rwelego maikarabelo a tša tikologo, goba Meyara wa Mmasepala wa Selete goba wa Setoropo yo a ka bego a amega, a dire tekolo ya dihlokwa le karabelo ya phetogo ya klaemete pele ngwaga woo Leano la Bosetšhaba la Phetogo le Peakanyetšo le phatlalatšwago ka wona o fela. E tšwela pele go nyaka gore leano la phethagatšo ya karabelo ya phetogo ya klaemete le hlangwe pele mengwaga ye mebedi ya go dira tekolo ya dihlokwa le karabelo ya phetogo ya klaemete e fela. Karolwana ye e hlalosa le diteng tšeo di beilwego tša tekolo ya dihlokwa le karabelo ya phetogo ya klaemete. E tšwela pele go nyaka gore leano la phethagatšo ya karabelo ya phetogo ya klaemete le tsenywe ka leanong la maleba la phethagatšo ya tikologo la Profense goba leano leo le kopantšwego la maleba la Mmasepala wa Selete goba Mmasepala wa Setoropo.

* 1. **Karolwana 15A**

Karolwana 15A e bolela ka magato a go amana le ditšhelete ao a tlo bewago ke Tona go thekga le go tsenya mašeleng go karabelo ya Ripabliki go phetogo ya klaemete.

* 1. **Karolwana 16**

Karolwana 16 e bolela ka go hlangwa ga dinepo tša phetogo tša Ripabliki. Nepo ke go hlahla karabelo ya phetogo yeo e tlo sepelago le ditšhupane tša go kala tšwelopele. Tona o nyakega gape gore a bee letšatšikgwedi leo ka lona dinepo di swanetšego di tsenywe ka didirišweng, dipholising le mananeong a peakanyetšo a bosetšhaba.

* 1. **Karolwana 17**

Karolwana 17 e nyaka gore Tona a tle ka maemo a phetogo ao a letetšego kgonagalo ya diabe tša phetogo ya klaemete ka Ripabliking mo nakong ye kopana, ya magareng le ye telele. Maemo a a swanetše a hlangwe pele ngwaga wa mathomo wa go tsenywa tirišong ga Molao wo o letetšwego o fela. Yona e hlalosa dikelohloko le diteng tša motheo tša maemo a phetogo.

* 1. **Karolwana 18**

Karolwana 18 e bolela gore Tona, ka therišano le Ditona tšeo di rwelego maikarabelo a mešomo yeo e ngwadilwego ka go Šetulu 2 ya Molao wo o letetšwego, o swanelwa ke go hlama Leano la Bosetšhaba la Phetogo le Peakanyetšo go ya le ka karolwana ye. Karolwana ye e hlalosa maikemišetšo a Leano la Bosetšhaba la Phetogo le Peakanyetšo le diteng tša lona.

* 1. **Karolwana 19**

Karolwana 19 e bolela gore ka bonnyane ngwaga wo tee wa go phatlalatšwa ga Leano la Bosetšhaba la Phetogo le Peakanyetšo, Tona yoo a rwelego maikarabelo a mošomo woo o ngwadilwego ka go Šetulu 2 o swanetše a dire tekolo ya mabapi le go se bolokege ga lona ge go etla go phetogo ya klaemete, le go tla ka magato a karabelo ya seo. Tona wa maleba ke moka o swanetše a hlame le go phethagatša Leano la Lekala la Phetogo le Peakanyetšo leo le itheilego go tekolo ya tša go se bolokege. Tona wa maleba o rwele gape le maikarabelo a go romela dipego tša go hlalosa tšwelopele mabapi le phethagatšo ya Leano la Karolo la Phetogo le Peakanyetšo go Tona. Karolwana ye e tšwela pele go dumelela tebeleloleswa ya nako le nako, le phetošo ge eba e hlokega, ya Leano la Karolo la Phetogo le Peakanyetšo.

**3.23 Karolwana 20**

Karolwana 20 e fa Tona maatla a go kgopela le go hwetša tshedimošo le tshedimošo ye nngwe gape yeo e swerwego ke motho ofe goba ofe yeo e nyakegago bakeng sa go kgotsofatša dinepo tša Molao woo o letetšwego. Tona o rwele gape le maikarabelo a go hlopha le go phatlalatša Pego ya Kopantšho ya mabapi le Phetogo.

**3.24 Karolwana 21**

Karolwana 21 e fa Tona maatla, ka therišano le Kabinete, a go tla ka, ka tsebišo ka *Kuranteng ya Mmušo*, tsela ya bosetšhaba ya tupišo ya meboya ya go fiša bakeng sa Ripabliki. Go fihlela nako yeo Tona a phatlatšago tsela ya bosethaba ya tupišo ya meboya ya go fiša e fihla, Kgathotema Yeo e Beilwego ya Maemo a Bosetšhaba e tla šoma bjalo ka tsela e bjalo. Karolwana ye e dumelela tebeleloleswa ya kgapeletšo ya tsela ye mengwageng ye mengwe le ye mengwe ye mehlano mmogo le tebeleloleswa nakong efe goba efe ge maemo a gapeletša.

**3.25 Karolwana 22**

Karolwana 22 e fa Tona maatla a go ngwala maina a makala le makalana ao a angwago ke kabo ya nepo ya ditupišo ya lekala, gomme maina a bjalo a swanetše a bonagatše profaele ya bosetšhaba ya tupišo ya meboya ya go fiša. Morago ga ge a se no phatlalatša maina a bjalo, Tona o swanetše a bee dinepo tša lekala tša mabapi le tupišo bakeng sa makala le makalana ao a ngwadilwego. Dinepo tša tupišo tša lekala di swanetše di sepelelane le tsela ya bosetšhaba ya tupišo ya meboya ya go fiša, go sa lebalwe gore diphokotšo tša tupišo ya meboya ya go fiša tšeo dinepo tša tupišo tša lekala di di emelago di netefatša gore profaele ya bosetšhaba ya tupišo ya meboya ya go fiša e bewa ka gare ga tsela ya bosetšhaba ya tupišo ya meboya ya go fiša. Dinepo tša tupišo tša lekala di lebelelwa leswa mengwaga ye mengwe le ye mengwe ye mehlano go tloga phatlalatšong ya mathomo. Karolwana ye e tšwela pele go nyaka gore Ditona tša maleba di begele Kantoro ya Mopresidente ngwaga ka ngwaga ka tšwelopele ya go fihlelela dinepo tša maleba tša tupišo ya lekala. Tona o swanetše a kopantšhe dipego tše gomme a romele dipego tša ngwaga ka ngwaga tša mabapi le dinepo tša tša tupišo tša makala go Kabinete.

**3.26 Karolwana 23**

Karolwana 23 e bolela gore Tona o swanetše a phatlalatše lenaneo la meboya ya go fiša yeo Tona a dumelago ka mabaka gore ke yona e hlolago goba e nago le kgonagalo ya go hlola goba go gakatša phetogo ya klaemete. Tona o swanetše a phatlalatše le lenaneo la mešongwana yeo e tupišago goba e nago le kgonagalo ya go tupiša wo mongwe goba ye mengwe ya meboya ya go fiša yeo e ngwadilwego.

**3.27 Karolwana 24**

Karolwana 24 e nyaka gore Tona a abe tekanyetšo ya go amana le khapone go motho yo mongwe le yongwe yoo a tlo dirago mošomo woo o ngwadilwego. Karolwana ye e hlalosa dinyakwa tša motheo tšeo di tlo elwago hloko ge go abja tekanyetšo ya khapone le diteng tša yona tšeo di beilwego. Motho yoo a abetšwego tekanyetšo ya khapone o hloka go beakanya le go romela leano la phokotšo ya tupišo ya meboya ya go fiša go Tona. Leano la phokotšo ya tupišo ya meboya ya go fiša le swanetše le latele dinyakwa ka moka tšeo di ngwadilwego ka karolwaneng ye go ya le ka moo Tona a ka bego a beile.

**3.28 Karolwana 25**

Karolwana 25 e nyaka gore Tona a hlathe meboya ya go fiša yeo e swanetšego e ntšhwe goba e fokotšwe. Karolwana ye e fa Tona maatla, ka therišano le Ditona tša maleba le motho mang kapa mang yoo a amegago, go tla ka leano la go fokotša goba go tloša meboya ya go fiša. Leano le le swanetše le latele dinyakwa tšeo di hlalositšwego ka karolwaneng ye gomme di swanetše di lebelelwe leswa le go mpshafatšwa mengwageng ye memgwe le ye mengwe ye mehlano. Karolwana ye e fa gape Tona maatla a go fa batho bao ba tlo dirago mešomo yeo e tlo dirago gore meboya ya go fiša e rotoge ditekanyetšo tša go amana le khapone.

**3.29 Karolwana 26**

Karolwana 26 e bolela ka go hlangwa ga Lenaneo la Bosetšhaba la Meboya ya go Fiša mmogo le go hlopšha ga Pego ya Lenaneo la Bosetšhaba la Meboya ya go Fiša

**3.30 Karolwana 27**

Karolwana 27 e fa Tona maatla a go hlama melawana ya go amana le phethagatšo ya Molao woo o letetšwego. Godimo ga fao, melawana efe goba efe yeo e dirilwego go ya le ka karolo 15A e swanetše e alwe ka Palamenteng matšatši a 30 pele e ka phatlalatšwa ka *Kuranteng ya Mmušo.*

**3.31 Karolwana 28**

Karolwana 28 e ka ga tshepedišo ya therišano yeo Tona, MEC goba Meyara a swanetšego go e latela ge a šomiša maatla a gagwe go ya le ka Molao woo o letetšwego. Therišano ye e swanetše e lokele maemo, gomme ge go etla go Tona, e akaretše therišano le Ditona ka moka tšeo maikarabelo a tšona a tlo angwago ke tšhomišo ya maatla ao, mmogo le MEC wa maleba ka profenseng ye nnngwe le ye nngwe yoo a tlo angwago ke tšhomišo ya maatla ao. Ge go etla go MEC, e akaretša therišano le Malekgotlaphethiši ao maikarabelo a ona a tlo angwago ke tšhomišo ya maatla ao, mmogo le Tona le magoro a mangwe a mmušo a bosetšhaba ao a tlo angwago ke tšhomišo ya maatla ao.

**3.32 Karolwana 29**

Karolwana 29 e hlalosa tshepedišo ya kgathotema yeo Tona, MEC goba meyara a swanetšego go e latela ge a šomiša maatla a gagwe ao a ngwadilwego ka karolwaneng ye.

**3.33 Karolwana 30**

30 e fa Tona le MEC tumelelo ya go šomiša maatla ao a a filwego go lebeletšwe Molao woo o letetšwego, go ya le ka ditumelelo tša maleba tša NEMA.

**3.34 Karolwana 31**

Karolwana 31 e ka ga tokelo ya go fihlelela tshedimošo gomme e dumelela gore tshedimošo e swanetše e fiwe go ya le ka ditumelelo tša Molao wa Tšweletšopele ya Phihlelelo ya Tshedimošo wa 2000 (Molao wa bobedi wa 2000), le Molao wa Tšhireletšo ya Tshedimošo ya Motho wa 2013 (Molao wa bone wa 2013).

**3.35 Karolwana 32**

Karolwana 32 e bolela ka melato le dikotlo ka tlase ga Molao woo o letetšwego.

**3.36 Karolwana 33**

Karolwana 33 e bolela gore motho mang kapa mang a ka dira boipobolo go Tona goba MEC kgahlanong le sephetho seo se tšerwego ke motho ofe goba ofe wo a phethagatšago maatla ao a a filwego ke Tona goba MEC, gomme e tšwela pele go bolela gore boipobolo bjo bjalo bo swanetše bo šogwe go ya le ka karolo 43 ya NEMA.

**3.37 Karolwana 34**

Karolwana 34 e šogana le ditumelelo tša go boloka le phetogo tšeo di amanago le Tsebišo ya Semmušo ya Meboya ya go Fiša Bjalo ka Ditšhilafatšamoya tšeo di Beilwego Pele, Melawana ya Bosetšhaba ya Maano a Thibelo ya Tšhilafatšo le Melawana ya Bosetšhaba ya go Bega ya Tupišo ya Meboya ya go Fiša yeo e phatlaladitšwego go ya le ka Molao wa Bosetšhaba wa Taolo ya Tikologo: Molao wa Boleng bja Moya wa 2004 (Molao wa bo-39 wa 2004). Melaotlaleletšo yeo go boletšwego ka yona ka mo godimo e tla tšwela pele go šoma, gomme ya ba ya ba melawana ka tlase ga Molao woo o letetšwego go fihlela e fetošwa, e ntšhwa goba e phumolwa. Karolwana ye e tšwela pele go dumelela phetošo ya NEMA go ya le ka Šetulu 3 ya Molao woo o letetšwego.

**3.38 Karolwana 35**

Karolwana 35 e bolela ka thaetlele ye kopana le go thoma go šoma ga Molao wo o letetšwego.

1. **DIKGORO TŠEO GO RERIŠANWEGO LE TŠONA**

Dikgoro tša bosetšhaba le tša diprofense tšeo di rwelego maikarabelo, tšeo go rerišanwego le tšona ke tše di latelago:

* + - Madulo a Batho, Meetse le Kelelatšhila;
    - Thuto ya Godimo, Saense le Theknolotši;
    - Temo, Peakanyoleswa ya Naga le Tlhabollo ya Dinagamagae;
    - Kgwebišano, Intasteri le Phenkgišano;
    - Dikamano le Tšhomišano ya Boditšhabatšhaba;
    - Pušotirišano le Merero ya Setšo;
    - Dithokgwa, Boreahlapi le Tikologo;
    - Diminerale le Enetši;
    - Dikgwebo tša Mmušo;
    - Tlhabollo ya Dikgwebopotlana;
    - Maphelo;
    - Dinamelwa;
    - Boeti;
    - Matlotlo;
    - dikgoro ka moka tša diprofense tšeo di rwelego maikarabelo a merero ya kgwebo ka Kopano ya Ditona le Malekgotlaphethiši (MINMEC) le diwekšopo tša batšeakarolo tša diprofense; le
    - mebasepala ka moka ka diwekešopo tša batšeakarolo tša diprofense le Mokgatlo wa Mebušoselegae wa Afrika Borwa (SALGA).

1. **DITLAMORAGO TŠA DITŠHELETE GO MMUŠO**

Molaokakanywa wo o tlo tliša tshenyagalelo ya ditšhelete go Mmušo ka mokgwa wa ditshenyagalelo tša phethagatšo tšeo di amanago le tše di latelago:

* + - Go hlangwa ga karabelo ya phetogo ya klaemete le maano a phethagatšo ka magoro a Mmušo; Leano la Lekala la Phetogo le Peakanyetšo ka Ditona tša maleba, le phetošo ya dipholisi le maano ao a šetšego a le gona gore dinepo tša tupišo ka lekala di elwe hloko;
    - go hlangwa ga Leano la Bosetšhaba la Phetogo le Peakanyetšo;
    - bašomi ba tla thwalwago bakeng sa go thekga go hlangwa le go phethagatšwa ga dipeakanyetšo, maano le ditlhakotaolo ka moka ka tlase ga Molaokakanywa wo; le
    - bašomi ba tla thwalwago go hlokomela tatelomolao le phethagatšo.

1. **TSHEPEDIŠO YA PALAMENTE** 
   1. Baeletši ba Mmušo ka tša Molao mmogo le Kgoro ba nagana gore Molaokakanywa wo go swanetše go šoganwe le wona go ya le ka tshepedišo yeo e ngwadilwego ka karolong 76 ya Molaotheo.
   2. Kgaolo 4 ya Molaotheo e hlalosa ka botlalo mokgwa woo Palamente e swanetšego go o latela ge e fetiša molao. Yona e hlalosa ditshepedišo tša go fapafapana bakeng sa Melaokakanywa, go balwa le Melaokakanywa yeo e tlwaelegilego yeo e sa amego diprofense (tshepedišo ya karolo 75) le Melaokakanywa yeo e tlwaelelgilego yeo e amago diprofense (tshepedišo ya karolo 76). Go bewa ga tshepedišo yeo e swanetšego go latelwa ge go šoganwa le Molaokakanywa go bitšwa gore ke go swaywa. Go ya ka karolo 76(3) ya Molaotheo, Molaokakanywa o swanetše o lebelelwe go ya le ka karolo 76 ge eba o wela ka legorong leo le ngwadilwego ka go Šetulu 4. Šetulu 4 ya Molaotheo e ngwadile dikarolo tša magoro a maikarabelo a melao ya bosetšhaba le ya profense yeo e sepedišanago. Ka kahlolong ya Kgorotsheko ya Molaotheo ya *Ex-Parte President of the Republic of South Africa In Re: Constitutionality of the Liquor Bill*[[1]](#footnote-1) (‘‘kahlolo ya *Molaokakanywa wa Bjala*), Cameron AJ o boletše tše di latelago:

*“[27] Go swanetše go elwe hloko gore sehlogo sa karolo 76 se re ‘Melaokakanywa yeo e tlwaelegilego yeo e amago diprofense’. Ye ke kakanyo ya ka,* *yeo e lego taetšo e tiilego yeo e ngwadilwego ya gore karolo 76(3) e swanetše e kwešišwe go ba e nyaka gore Molaokakanywa wo mongwe le wo mongwe woo ditumelelo tša wona ka dikelong tše di lekanego di wela ka gare ga karolo ya legoro leo le ngwadilwego ka go Šetulu 4 go swanetše go šoganwe le tšona ka tlase ga karolo 76.*

. . .

*[29] Ge Molaokakanywa o wela ka gare ga karolo ya legoro yeo e ngwadilwego ka go Šetulu 4, ga se gwa swanela go šogana le wona go ya le ka karolo 75, efela ka tshepedišo ya karolo 76(1) goba karolo 76(2)...”*

6.4 Go latela kahlolo ya *Molaokakanywa wa Bjala*, Kgorotsheko ya Molaotheo ka kahlolong ya *Tongoane and Others vs Minister for Agriculture and Land Affairs and Others*3 (“kahlolo ya *Tongoane*”) e kgonthišišitše tše latelago:

*“[59] Teko ye ya go bewa ka magoro ‘e beile šedi ya yona go ditumelelo ka moka tša Molaokakanywa gore go kgone go bonwa ka mokgwa woo di amago dikarolo tša magoro a go šoma tšeo di ngwadilwego ka go Šetulu 4, e sego feela gore e kaba ye nngwe ya ditumelelo tša wona di amana le sebopego sa wona.”*

6.5 Kgorotsheko ya Molaotheo e tšwetše pele ya bolela gore:

*“[66] … ditšhireletšo tša tshepedišo di hlametšwe go dira gore lentšu la diprofense le kwagale ka melaong yeo e di amago. . . tšona di bohlokwa go karolo yeo e bapalwago ke NCOP ka go netefatšeng gore dikgahlego tša diprofense di elwa hloko ka lekaleng la mmušo wa bosetšhaba. . .”.*

6.6 Bjale ka ge Kgorotsheko e hlalositše ka kahlolong ya *Tongoane*, Molaokakanywa o swanetše o bewe ka magoro bjalo ka Molaokakanywa wa karolo 76 ge feela ditumelelo tša wona ka dikelo tše bohlokwa di šogana le karolo ya legoro la go šoma ya Šetulu 4. Ka go realo, re nagana gore Molaokakanywa wo o swanetše o beiwe bjalo ka Molaokakanywa wa karolo 76, woo e lego Molaokakanywa woo o tlwaelegilego wa go ama diprofense ka ge ditumelelo tša wona ka kelong yeo e lekanego di wela ka gare ga karolo ya legoro la go šoma yeo e ngwadilwego ka go Šetulu 4 ya Molaotheo, yeo e bitšwago “Tikologo”.

6.7 Baeletši ba Mmušo ka tša Molao ba nagana gore ga go hlokege go iša Molaokakanywa wo Ntlong ya Bosetšhaba ya Baetapele ba Setšo le ba Ma-Khoi-San go ya le ka karolo 39(1)(a)(i) ya Molao wa Boetapele bja Setšo le bja MaKhoi-San wa 2019 (Molao wa bo-3 wa 2019), ka ge o se na ditumelelo tšeo di amago thwii melao ya setšo goba ditlwaelo tša ditšhaba tša MaKhoi-San.

Printed by Creda Communications

ISBN 978-1-4850-0899-6

1. . (CCT/12/99) [1999] ZACC 15. [↑](#footnote-ref-1)